Eestis on levima hakanud uus must turg, kus autokoolid müüvad fiktiivseid libedasõidu  tunnistusi, mida vajab aastas üle 17 000 rohelisest vahtralehest vaba­neja.    Hinnanguliselt võivad autokoolid kohustuslikku libedasõidu koolitust fiktiivselt müües tasku pista 5-6 miljonit krooni aastas.    "Oleme kuulnud, et teatud summa eest võib saada lõppastme koolitust tõendava templi koolitustunnistusele ilma koolitust läbimata," lausus Eesti riikliku autoregistrikeskuse (ARK) juhilubade talituse peaspetsialist Jaak Hubelmann. "Fiktiivse koolituse ostnud inimesed ei anna endale aru, et  neil jääb omandamata hulk juhtimisvõtteid, kuidas tegutseda ohuolukorras."    ARKi andmeil saab esmase juhiloa rohkem kui 17 000 inimest aastas ja samas suurusjärgus vahetatakse aastas välja ka esmaseid juhilube. Et vabaneda rohelisest vahtralehest, tuleb läbida 1000-1600 krooni maksev lõppastme koolitus, mille programmis on ette nähtud ka kuus libedasõidu õppekorda. Koolitus libedasõidu rajal maksab autokoolile ca 750 krooni inimese pealt.    Arvestades, et tänavu läbib Eesti kolmel  aasta läbi töötaval libedasõidurajal Tartus, Pärnus ja Tallinnas ettenähtud programmi umbes 7000 loavahetajat, tekib küsimus, kus ülejäänud 10 000 oma koolituse teevad.    Äripäev  ETV